Egoistike Giganta

Egoistike Giganta (Yu mog lekti originala hir.)

bay Oscar Wilde

Kada aftemiddey, lai-yen fon skola, kindas go fo plei in garden de Giganta.

It es gran jamile garden, kun mole grin herba. Hir e dar on herba stan jamile staralik flores, e ye shi-dwa persik-baum, aus kel in vesna kresi delikate flores rosalik e perlalik, e in oton produkti riche fruta. Faulas sidi on baumes e gani tanto dolchem ke kindas stopi suy pleisas fo audi li. Komo felise nu es hir! li krai a mutu.

Un-dey Giganta returni. Lu visiti-te suy amiga kernewek fuy-giganta, e resti-te she lu duran sem yar. Wen sem yar fini-te, lu he yo shwo olo ke lu yao-te shwo, bikos luy kunshwomogsa es limiti-ney, e lu desidi returni a suy prope kastela. Al arivi lu vidi kindas plei-she in garden.

`Kwo yu zwo dar?' lu ek-krai bay muy karke vos, e kindas lopi wek.

`May prope garden es may prope garden,' shwo Giganta. 'Eniwan mog samaji to, e me ve permiti a nulwan plei in it exepte me selfa.' Also lu bildi gao mur totem sirkum it, e mah-stan jaopay: INTRUSER ON SEY LANDA VE GEI PERSEKWI

Lu es muy egoistike Giganta.

Pitival kindas hev nau nullok wo plei. Li probi plei on dao, bat on dao ye mucho polva e twerde stones, e kindas bu pri it. Li wandi sirkum gao mur wen ley lesones fini, e li diskusi jamile garden inen. `Komo felise nu bin dar,' li shwo a mutu.

Dan lai vesna, e in tote landa ye flor-ki e faula-ki. Sol in garden de Egoistike Giganta ye haishi hima. Faulas bu yao gani in it bikos ye nul kinda, e baumes fogeti flori. Un ves un jamile flor mah-ragi kapa aus herba, bat afte vidi jaopay, ta tanto piti kindas ke ta kyetem returni inu grunta e en-somni. To mah-santush sol Snega e Frosta. `Vesna he fogeti toy garden,' li krai, `also nu ve habiti hir duran tote yar.' Snega kovri herba bay suy gran blan mantela, e Frosta pinti ol baumes argentalik. Dan li inviti Norda Feng habiti kun li, e lu lai. Lu es kuti-ney in farwa, e lu brai-lopi duran tote dey tra garden, e rasdarbi fumtuba kapushon. `Se es charmaful loko,' lu shwo, `nu gai inviti Aispluva.' Also lai Aispluva. Kada-dey duran tri ora lu kliki-kliki on ruf de kastela til ke lu rupti maiste tegla, e aften lu sirkum-lopi garden tanto kway kom posible. Lu klaidi swa in grey, e luy spira simili ais.

`Me bu samaji way vesna es tanto tarde,' shwo Egoistike Giganta, sidi-yen pa winda e aus-kan-yen suy lenge blan garden; `Me nadi ke meteo ve shanji.'

Bat vesna neva lai, ni saif. Oton dai goldalik fruta a kada garden, bat a garden de Giganta ela dai nixa. `Lu es tro egoistike,' ela shwo. Also ye sempre Hima dar, e Norda Feng e Aispluva, e Frosta, e Snega dansi tra baumes.

Un sabah Giganta jagi pa kama wen lu audi jamile musika. It sembli tanto dolche a luy aur ke lu suposi, ke to sertem es pasi-she regale musikeres. Faktikem to bin sol un syao kanabina (gani-faula) gani-she ausen luy winda, bat lu bu audi-te faula gani-she in luy garden depos tanto longtaim ke it sembli a lu zuy jamile musika in munda. Dan stopi Aispluva dansi sobre luy kapa, e Norda Feng stopi brai, e charmaful aroma lai a lu tra ofni-ney winda. `Me kredi ke pa fin hi vesna lai,' shwo Giganta; e lu salti aus kama e aus-kan.

Kwo lu vidi?

Lu vidi zuy astonival dela. Tra brecha-ki in mur kindas he zin silensa-nem, e li sidi in branchas de baumes. Pa kada baum ke lu mog vidi ye kinda-ki. E baumes tanto jui ke snova ye kindas, ke li kovri swa bay flores, e trepi suy brakas mulem sobre kapa de kindas. Faulas flai ahir-adar e chiriki vijem, e flores kan tra grin herba e ridi. To es jamile vidiwat, sol in un loko-ki haishi ye hima. To es zuy dale parta de garden, e in it stan boy-ki. Lu es tanto syao ke lu bu mog ateni branchas de baum, e lu wandi sirkum it, karwem plaki-yen. Pitishil baum haishi es totem kovri-ney bay frosta e snega, e Norda Feng brai e fengi sobre it. `Asendi ba, boy-ki,' shwo Baum, e it flexi suy branchas tanto nich kom posible; bat boy es tro syao.

E kordia de Giganta delengifi wen lu auskan. `Komo egoistike me es!' lu shwo; `Nau me jan way vesna bu yao-te lai ahir. Me ve plasi toy pitival boy-ki on baum, e aften me destrukti mur, e may garden ve bi pleilok de kindas sempre.' Lu verem muy afsosi kwo lu he zwo.

Also lu desendi silensa-nem e ofni avane dwar muy mulem, e chu inu garden. Bat wen kindas vidi lu, li tanto en-fobi ke li oli lopi wek, e garden fa-hima snova. Sol boy-ki bu lopi, bikos luy okos es tanto larmaful ke lu bu vidi ke Giganta lai. E Giganta silensa-nem go a baken lu e pren lu mulem in handa, e plasi lu in baum. E baum tuy en-flori, e faulas lai e gani on it, e boy-ki extendi suy dwa braka e embrasi galsa de Giganta, e kisi lu. E otre kindas, wen li vidi ke Giganta bu es bade pyu, lopi bak, e kun li lai vesna. `Es yur garden nau, kinda-ki,' shwo Giganta, e lu pren gran acha e destrukti mur. E wen jenta go a basar pa middey li findi Giganta plei-she kun kindas in zuy jamile garden, ke li enives vidi.

Duran tote dey li plei, e pa aksham li lai a Giganta fo shwo adyoo a lu.

`Bat wo es yur syao kompanion?' lu shwo, `boy ke me plasi-te in baum.' Giganta zuy lubi sey-la bikos sey-la kisi-te lu.

`Nu bu jan,' jawabi kindas; `Lu departi-te.'

`Shwo ba a lu ke lu zaruu lai ahir manya, shwo Giganta. Bat kindas shwo ke li bu jan wo lu habiti, e neva bifooen vidi-te lu; e Giganta senti swa muy triste.

Kada aftemiddey, wen lesones stopi, kindas lai e plei kun Giganta. Bat boy-ki ke Giganta lubi neva snova gei vidi. Giganta es muy mule a oli kinda, bat lu sospiri om suy un-ney syao amiga, e oftem shwo om lu. `Me gro-yao vidi lu!' lu shwo.

Yares pasi, e Giganta bikam muy lao e feble. Lu bu he mog plei pyu, also lu sidi in gran brakastula, e kan kindas plei-she, e admiri suy garden. `Me hev mucho jamile flores,' lu shwo; `bat kindas es zuy jamile flores aus oli.'

Pa un hima-ney sabah lu kan fon suy winda al klaidi swa. Lu bu heni Hima pyu, bikos lu jan ke it es sol vesna somni-she, e ke flores reposi.

Turan lu froti okos por astona, e lwo in kan. Sertem ye astonival vidiwat. Pa zuy dale parta de garden ye baum totem kovri-ney bay charmaful blan flores. Suy branchas es totem goldalik, e argentalik frutas pendi fon li, e sub it stan boy-ki ke lu lubi.

Al joi Giganta lopi-shem desendi e chu in garden. Lu kway go tra herba e arivi a kinda. E wen lu lai muy blisem luy fas rudifi por ira, e lu shwo: `Hu osi-te wundi yu?' Bikos on pamas de kinda ye dun de dwa gro-naga, e dun de dwa gro-naga ye on syao peda.

`Hu osi-te wundi yu?' ek-krai Giganta; `Shwo ba a me dabe me mog pren may zian e mortisi ta.'

`Non!' jawabi-te kinda; `bikos sey-las es wundas de Luba.'

`Hu es yu?' shwo Giganta, e strane e sante foba lai a lu, e lu lwo pa genu bifoo syao kinda.

E kinda smaili a Giganta e shwo a lu, `Yu permiti-te a me plei un ves in yur garden, sedey yu ve lai kun me a may garden, kel es Swargalok.'

E wen kindas inlopi toy aftemiddey, li findi Giganta morta-ney sub baum, totem kovri-ney bay blan flores.